stanford-oval/wikipedia huggingface dataset:
שבילי אמונה
מבנה ותכנים > נושאים ותחומי עיסוק

הספר מכיל נושאים מדעיים רבים שנחקרו על ידי אנשי התקופה, החל במדעי הטבע וכלה במדעי הרוח; אסטרונומיה, מטאורולוגיה, גאוגרפיה, פיזיקה, אנטומיה, פיזיולוגיה, פתולוגיה, רפואה, פילוסופיה ותאולוגיה. כמו כן, יש בו שילוב מעניין בין הקבלה לבין הפילוסופיה היוונית והערבית; ורבי מאיר אבן אלדבי שמיזג את שניהם יחדיו, מסמל תקופה ביניים מיוחדת של דעיכת העיסוק בפילוסופיה ותחילת העיסוק בקבלה.
ד"ר שמעון פדרבוש כתב על כך:
ר' מאיר ב"ר יצחק אלדבי מטולידה הוא נציגה של הטיפוסי של ראשית המאה הארבע עשרה שבה היו עדין הוגיה פוסחים על שתי הסעיפים: הפילוסופיה והקבלה" למרות שהוא נטה לבכר את תורת הסוד בכל זאת מלא וגדוש הוא ספרו שבילי אמונה בליקוטים מהפילוסופים היונים והערבים...
התייחסות נוספת לכך היא של הרב חיים הירשנזון בספרו "תורת ארץ ישראל":
לפשר בין הפיליסופיא והקבלה קם בדור הזה... רבינו מאיר ז״ל... בספרו שבילי אמונה על אשר המחלוקת בעכו ובארץ ישראל לא הביאה הרבה טוב גם לחכמת הקבלה... אשר המחזיקים בה בזו תלמידי חכמים את הרמב״ם ז״ל ודעמיה ונכוו בגחלתם... לזאת קם ר׳ מאיר אלדבי ז״ל בשנת הי״א ק״כ וישתדל בספרו ״שבילי אמונה״ לפשר בין הקבלה והפיליסופיא ולעשות שלום ביניהם, הספר הזה עשה רושם גדול בישראל ודורות הרבה היה לספר פופילערי וקנין העם עד שנדפס יותר מעשר פעמים... וספר זה ועוד ספרים כאלה היו הסבה להרבות השכלה בישראל, כי רוב משכילי ישראל עד היום הזה לא מבית הספר באו לחדרי השכלה רק דרך חלוני בית המדרש נכנסו למקום אשר נשקו ארעא ורקיע, וספרים כאלה אשר עיקרם אמונה ותורה ובהם קב חומטין של ההשכלה הראו להם את דרך ההשכלה וידיעות הציוניות וינהרו אחריהם...
כפי הנראה, תכליתו של הספר הייתה לספק לקוראיו ידע בסיסי והצצה למדעים אלה. פרופ' דב שוורץ כתב על כך:
עם קבוצת חכמים במחצית השנייה של המאה... נמנו שני הוגים שנטו לחבר כתבים אנציקלופידיסטיים אקלקטיים, הלא הם ר' מנחם בן זרח ור' מאיר אלדבי. הוגים אלה אספו מקורות מדעיים ועיוניים שונים, וצירפו אותם לכדי מסכתות מקיפות שחלקיהן תפורים זה לזה לפי כללי סיווג ומיון [...] ...מכוונים לתלמידי חכמים הרוצים לקנות תפיסה פילוסופית-מדעית מינימלית, ויועדו ככל הנראה להפוך לסדר לימוד עיוני שגרתי בבתי המדרש שבספרד.
תהליך הכתיבה > ביסוס ומקורות

מדבריו ניכר שעיין בספרי פילוסופיה ורפואה יווניים, שכן הוא מצטט אותם פעמים רבות; אך ניכר שעשה כן למורת רוחם של אנשי דורו. אף הוא עצמו מעיד על כך בחיבורו, ולאחר מכן כתב מה שנראה לו כתגלית ומתפרסמת בספרות התורנית. הוא טוען כי כתבי אריסטו הם גנבה ספרותית משלמה המלך, ואריסטו הטעה את העולם והתעטף באצטלא שאינה שלו. בתגלית זו מצא פתח להתיר את העיסוק בפילוסופיה בתקופה שבה העיסוק בתחום זה לא נשא חן בעיני כל החכמים בספרד:
"את עוני אני מזכיר ואת חטאי אני מזכיר אמנם דרשתי המקרא הזה עת לעשות לה' הפרו תורתך לידע מה להשיב את אפיקורוס וכאשר חקרתי ודרשתי בספרים ההם הבינותי בהם מעט מזער ומצאתי בהם דברים נכונים למבין ורובם חולקים על האמת ותמהתי מאד על הדברים אשר מצאתי בהם... אכן נודע הדבר כי יסודי החכמות אשר ביד אדום וישמעאל הן הנה היו לבני ישראל והדברים האמתיים ההם כי לחמנו הם אבל דבריהם אשר בדו מלבם הם שקר וכחש וכזב ואולם אמרתי אני בלבי אחר אשר יגעתי ומצאתי הדברים ההם הנבונים והמפזרים בספריהם אלקטה נא לי הורד מבין החוח..."
בהקדמתו הוא מספר שליקט את דבריו מספרות אומות העולם, תרגם אותם, זיקק אותם והכניסם לספרו, ואין לו כוונה להתעטף בטלית שאינה שלו:
אלה הם עשרה הנתיבות. אשר הם מהחכמה שאובות. ולכן דבריהם עמוקים. ומדבש מתוקים. וראיותיהם חזקים. כי מספרים יקרים חברתים. ומלשונות זרים תרגמתים. ומחכמים מקובלים קבלתים כי לא מלבי ומחכמתי ושכלי. כי בער אנכי מאיש ולא בינת אדם לי. ואין רצוני להתגאות בטלית שאינו שלי.
למרות זאת, מספר חוקרים הגיבו ביקרו בחריפות את רבי מאיר אבן אלדבי על ייחוס המקורות לעצמו, החוקר ישעיהו ברגר מניו יורק כתב: ”ר' מאיר אלדבי זה לקט רוב ספריו מספרים שונים והרבה פעמים ייחס דעות מחברים אחרים לעצמו אפילו במקום שאותם המחברים התפארו במקורותן של הדעות ההן”; גם החוקר יהודה אריה וואידה ביקר את ר' מאיר אבן אלדבי במילים: ”על הפצתו של המאמר אין ידיעות בידי. אולם ר' מאיר אלדבי הקומפילאטור הידוע (אמצע המאה הי"ד) וכמנהגו לא ציין את המקור. גנבה ספרותית זו קובעת... ר' מאיר אלדבי לא פעם שלח יד בטקסט הנעתק בשנותו את סדר הדברים ואף ניסוח כמה פיסקאות בשפרו את הסגנון בתוספת ומגרעת, ומי יודע היום את צורתו האמיתית של הנוסח שהיה נגד עיניו”.
דעות אלו נדחו אפוא, על ידי חוקרים אחרים, כמו חוקר הספרות ברוך קרוא: ”בספרות החדשה האשימו את אלדבי בגנבה ספרותית, אבל הוא חף מפשע זה; בימי הביניים בכלל לא הבדילו בבירור בין ספר מקורי לבין עיבוד ולקטנות. המושגים בדבר החיקוי והגנבה הספרותית שרווחו בימי הביניים בין אנשי מדע היו שונים ממושגינו אנו.”
תהליך הכתיבה > זמן הכתיבה

מדברי ר' מאיר אבן אלדבי בסוף ספרו אנו למדים שתמה מלאכת חיבור הספר בשנת ה'ק"כ 1360. מתוכן הקדמתו נראה שהתחיל לכתוב ספר זה בהיותו בספרד, המשיך לכתבו בנדודיו, וסיימו בירושלים. כשכך הוא חותם את ספרו: ”ונשלם הספר הנותן אמרי שפר אשכול הכוס, בשנת ק"כ למניין. אחר ה' אלפים לבנין. ולמחזור ע"ד שנה תשיעית נקראת. ולמחזור חמה לכ"ד שנים נמנית בירושלים שבח לאל שוכן מעונה. בכל רגע ועונה. אשר נתן לעבדו חנינה.”
מהדורות

ספר שבילי אמונה נדפס לראשונה בעיר רִיוַא דִּטְרִינְטוֹ (Riva de-trento) בשנת שי"ט (1559). מאז נדפס הספר פעמים רבות, כשהמהדורה האחרונה יצאה בשנת תש"ן בתוספת ניקוד ופיסוק והקלה רבות על קריאת הספר. עם זאת, הספר לא במהדורה מדעית עם מקורות והשוואות לכתבי יד שלו שמצויים בספרייה הלאומית. פרופ' דב שוורץ סיכם את מאמרו על ספר זה במילים: ”מחקר מדוקדק של מקורות 'שבילי אמונה' וקל וחומר הוצאתו לאור במהדורה מדעית, עשויים להפרות את ידיעותינו בתחום תולדות הרעיונות וגילגוליהם במחשבה היהודית בשלהי ימי הביניים”.
השפעה

בהקדמת ספרו, התפלל המחבר שחיבורו ימצא חן בעיני כל מי שיקרא בספרו, ואכן, מלבד תפוצתו הרחבה של ספר זה השפעתו ניכרת מאוד בז'אנר ספרות הסגולות היהודית, שבו ניתן למצוא את רוב הספרים העוסקים בנושאים אלה מעתיקים את דבריו לפעמים בהזכרת שמו ולפעמים בהשמטת שמו; לפעמים מכלי ראשון ולפעמים מכלי שני ושלישי. ואלה הם מעט מספרי הסגולות שליקטו מדבריו: "אמתחת בנימין", "ספר זכירה", "עובר אורח", "רפואה וחיים" (פלאג'י), "רפואה וחיים מירושלים", "רפאל המלאך", "ספר רפואות" (וינה תרפ"ז), "סגולות ישראל", "זכרון יעקב יוסף", "אמת ואמונה". בנוסף לאלה מצויים במחלקה לכתבי יד בספרייה הלאומית ספרים נוספים בכתב יד המצטטים ממנו בעיקר סגולות. היעב"ץ אף כתב הגהות על הספר.
בכתב העת "לשוננו" של האקדמיה ללשון העברית נכתב על אודותיו:
ר' מאיר אלדבי איש טולידו (1360)... כתב את החיבור "שבילי אמונה" שהיתה לו השפעה חזקה על כל היהודים המשכילים עד כמעט למאה הי"ט. בעיקרו הוא ספר תורות דתיות אך כולל גם חומר רבגוני מעניין"...
לקריאה נוספת

דב שוורץ, לחקר מקורותיו של ספר 'שבילי אמונה' לר' מאיר אלדבי, סיני, קי"ד, ניסן תשנ"ד.
הערות שוליים

↑  בתחילת ההקדמה לספרו.
↑  ספר תהלים, פרק קי"ט, פסוק ל'
↑  זה לשונו: "ואעידה לי עדים נאמנים על זה. כי אני חברתי הביאור הזה. ושם הספר יגלה כי מאיר ע"ה בגימטריא עולה"; אך דבריו אינם ברורים.
↑  שמעון פדרבוש, הרמב"ם תורתו ואישיותו, עמ' 117.
1 2  חיים הירשנזון, תורת ארץ ישראל, עמ' כ"ט.
↑  דב שוורץ, לחקר מקורותיו של ספר שבילי אמונה, סיני, כרך קי"ד, עמוד עז.
↑  הציטוט להלן הוא מהנתיב השמיני. הציטוט על אודות גנבת חכמתיו של שלמה על ידי אריסטו כתוב בספרים רבים לרוב באותו נוסח שכתב רבי מאיר אבן אלדבי, מה שלא מותיר ספק על כך שהוא המקור.
↑  קובץ הצופה לחכמת ישראל, כרך יב, עמ' 229.
↑  קבץ על יד, כרך ט"ו, עמ' ק"ז.
↑  בספרו "תולדות ספרות ישראל", עמ' 137.
↑  כך לשונו שם: "ועוד אני מבקש בתפלה מאת נורא עלילה. שיתנוני ולחבורי זה לחן ולרחמים בעיני כל היקומים ובעיני כל אשר בספר הזה יקרא. ויהיה לו משגב לעתות בצרה".
↑  לשוננו, כרכים 8–10, עמ' 308.
ריד אנדרסון

| --- | --- |

 לידה:  15 באוקטובר 1970 (בן 53) מינסוטה, ארצות הברית 
 מוקד פעילות:  ארצות הברית 
 מקום לימודים:  מכון קרטיס למוזיקה 
 סוגה:  ג'אז, פוסט-בופ 
 שפה מועדפת:  אנגלית 
 כלי נגינה:  קונטרבס, בס 
 חברת תקליטים:  קולומביה רקורדס 
 
ריד אנדרסון (באנגלית: Reid Anderson; נולד ב-15 באוקטובר 1970) הוא בסיסט ומלחין ג'אז אמריקני.
ביוגרפיה

ריד אנדרסון מוכר בעיקר בזכות עבודתו עם ה"בד פלאס", יחד עם הפסנתרן איתן אייברסון והמתופף דייב קינג. בשנת 1998, הרביעייה של אנדרסון (שכללה את אייברסון, הסקסופוניסט מארק טרנר והמתופף חורחה רוסי) הוציאה לאור את האלבום "Dirty Show Tunes" בחברת התקליטים FSNT. אלבום שני, "Abolish Bad Architecture", יצא שנה לאחר מכן כשאת רוסי מחליף המתופף ג'ף באלארד.
בשנת 2000, אנדרסון החליף לפורמט של חמישייה שכללה את אנדרו ד'אנג'לו (סקסופון אלט), ביל מקהנרי (סקסופון טנור), בן מונדר (גיטרה) ומרלון ברואדן (תופים). החמישייה הקליטה את "The Vastness of Space", בו הדגש הוא על הלחנים (עם השפעה עמוקה של פופ ורוק) ועל אלתורים קולקטיביים. האלבום נתן כיוון כללי אליו אנדרסון הלך עם ה"בד פלאס" יותר מאוחר, בו קיימת אסתטיקה מאוד מסוימת תוך כדי עירוב סגנונות מוזיקליים.
המוזיקאים ב"בד פלאס" ניגנו יחדיו מאז 1990. בשנת 2001 יצא אלבומם הראשון (כמו כן, בחברת התקליטים FSNT), אך הם נהיו ידועים לציבור הרחב רק משנת 2003, כשחברת קולומביה שחררה את "These Are the Vistas". אלבומים שיצאו לאחר מכן: "Give" משנת 2004, הופעה חיה בטוקיו משנת 2005, ו"Suspicious Activity?" שיצא לקראת סוף 2005.
רד הולצמן

| --- | --- |

 לידה:  10 באוגוסט 1920 ברוקלין שבארצות הברית 
 פטירה:  13 בנובמבר 1998 (בגיל 78) ניו היידפארק, ארצות הברית 
 עמדה:  רכז
 גובה:  1.78 מטרים
 היכל התהילה:  נבחר כמאמן בשנת 1985
 קבוצות כשחקן
 1945–1953   1953–1954:  רוצ'סטר רויאלס   מילווקי הוקס
 הישגים כשחקן
 זכייה באליפות ה-NBA‏ (1951)   זכייה באליפות ה-NBL‏ (1946)
 קבוצות כמאמן
 1954–1957   1963–1967   1967–1977   1978–1982:  מילווקי/סנט לואיס הוקס   פונס ליונס   ניו יורק ניקס   ניו יורק ניקס
 הישגים כמאמן
 2 זכיות באליפות ה-NBA‏ (1970, 1973)   מאמן השנה ב-NBA‏ (1970)
 קבוצות כג'נרל מנג'ר
 1970–1975:  ניו יורק ניקס
 הישגים כג'נרל מנג'ר
 2 זכיות באליפות ה-NBA‏ (1970, 1973)
 
ויליאם "רד" הולצמן (William "Red" Holzman;‏ 20 באוגוסט 1920 - 13 בנובמבר 1998) היה שחקן ומאמן NBA יהודי-אמריקאי. היה מאמנה הראשי של הניו יורק ניקס בשנים 1967–1982 (למעט שנה אחת).
רקע ושנים ראשונות

הולצמן נולד בברוקלין, ניו יורק בשנת 1920, להורים יהודים מהגרים – אמו הייתה רומניה ואביו רוסי. הוא שיחק כדורסל בתקופת התיכון באמצע שנות ה-30. לאחר מכן עבר לאוניברסיטת בולטימור ומשם לסיטי קולג' של ניו יורק, שם שיחק כדורסל במשך שנתיים עד לסיום לימודיו ב-1942. הולצמן הצטרף לצי האמריקני באותה שנה, ושיחק בקבוצת הכדורסל של הבסיס בנורפוק.
קריירה מקצועית

הולצמן שוחרר משירותו בשנת 1945 והצטרף לרוצ'סטר רויאלס מליגת ה-NBL (גלגולה הנוכחי של הקבוצה הוא סקרמנטו קינגס). הוא הוביל אותה לאליפות בעונתו הראשונה בה, ונבחר לרוקי באותה שנה. בעונת 1945-46 ו-1947-48 השתתף בקבוצת הכוכבים של הליגה. הולצמן המשיך עם קבוצתו במהלך מעברם לליגת ה-NBA, וב-1951 היה שותף לאליפות בה זכתה הקבוצה. בשנת 1953 הולצמן עבר לאטלנטה הוקס, ושנה אחר כך פרש ממשחק ושימש כמאמן הראשי של הקבוצה. במהלך עונת 1956-57, הולצמן הובילם למאזן של 19 הפסדים מתוך 33 משחקיהם הראשונים (אז הקבוצה שיחקה בסנט לואיס), ופוטר.
בשנת 1957 הצטרף לניו יורק ניקס בתור סקאוט, וב-1967 מונה למאמנם ראשי והמשיך בתפקיד על לפרישתו ב-1982 (בשנת 1977 הוחלף על ידי ויליס ריד, אך חזר שנה לאחר מכן).
תארים וסוף הדרך

במהלך 15 העונות בהם היה מאמן הניקס הקבוצה זכתה בשני תוארי אליפות בשנים 1970 ו-1973. בשנת 1969, הולצמן אימן את הניקס והגיע איתם לשיא-עונתי בליגה - 18 משחקים רצופים לא הפסד, ובכך שבר את השיא הקודם של 17 ניצחונות רצופים משנת 1946. הוא היה אחד מהבודדים שזכו בתואר אליפות NBA בתור שחקן ומאמן כאחד, ומאזנו הכולל כמאמן היה 696 ניצחונות ו-604 הפסדים. קבוצת ניו יורק ניקס לא משתמשת מאז במספר 613 כאות כבוד עבורו - זהו מספר הניצחונות שהשיג בתור המאמן הראשי שלהם. ב-1970 הוכתר כמאמן השנה ב-NBA על מאמציו הרבים שהובילו לאליפות הניקס, וב-1985 זכה להיכנס להיכל התהילה של הכדורסל. בשנת 1996, הולצמן נבחר לאחד מעשרת המאמנים הגדולים בתולדות ה-NBA.
הולצמן גר עם אשתו בלונג איילנד. בשנת 1998 חלה בלוקמיה, ובאותה שנה נפטר במרכז הרפואי היהודי בלונג איילנד, ניו יורק.
ב-9 בפברואר 2022 הוכרז כאחד מחמישה עשר המאמנים הגדולים בתולדות הNBA.
ראו גם

יהודים וספורט
שבתות וחגים (שיר)

| --- | --- |

 סינגל בביצוע יהודית רביץ
 מתוך האלבום באה מאהבה
 יצא לאור:  1987
 שפה:  עברית 
 אורך:  5:12
 חברת תקליטים:  CBS
 כתיבה:  יענקל'ה רוטבליט
 לחן:  יהודית רביץ
 
שבתות וחגים הוא שיר שנכתב על ידי יענקל'ה רוטבליט, הולחן ובוצע לראשונה על ידי יהודית רביץ ומזוהה עמה עד היום. פרסומו הראשון של השיר היה באלבום "באה מאהבה" בשנת 1987.
השיר דורג במקום 29 במצעד הפזמונים העברי השנתי 1988.
ניתוח השיר

השיר בנוי כמונולוג של אישה המספרת על מערכת יחסים סודית שלה עם גבר נשוי, בעודו מקיים במקביל מערכת יחסים אחרת, פורמלית וגלויה, עם אשתו. השיר מתאר את הכמיהה של הדוברת אל הגבר, המתואר כבעל וכאָב מושלם, ואת קשייה ובדידותה בצל הסוד.
בראיונות מאוחרים תיארה רביץ את כתיבת השיר, וסיפרה שהגיעה אל המשורר רוטבליט עם שלד הסיפור, המדבר על אישה הנמצאת במערכת יחסים סמויה, בקשר "שאין בו כניסה בשבתות וחגים", ולפי הרעיון שהביאה נכתב השיר.
 בבית הראשון מתארת הדוברת את געגועיה אל אהובה, איש משפחה ואב למופת, שילדיו קופצים עליו והוא מספר להם סיפור. רק מילה אחת מקשה על תמונת המשפחה הנהדרת: הבית נפתח במילים "עכשיו אתה בבית, עכשיו אתה שם". המילה "שם" מעמידה את הקורא בתחושת אי בהירות ופליאה: מדוע המשמעות של להיות בבית זה להיות שם? למה הבית נמצא שם? עדיין לא ניתן לדעת לפי הכתוב מי הדובר ומדוע הבית אינו שייך אליו.
בבית השני מבנה הפוך. בתחילתו חוזרת הדוברת על תיאור הגבר המושלם, משכמו ומעלה, ועל אהבתו למשפחתו. אולם אז חוזרת הדוברת על המילים "עכשיו אתה בבית - עכשיו אתה שם", המפרידות בין המשפחה הנהדרת לבינה, והפעם מרחיבה:
”ואני שותפה סמויה

אני בצל כשעולה האור

אני ילדה עדה אילמת

שנשארת מאחור.”
במילים אלה מתחיל להתבהר לקורא כי בסיפורו של איש המשפחה למופת שני חלקים: החלק המואר, בו נמצאת המשפחה המושלמת; ובניגוד אליו החלק הסמוי, הנמצא בצל, מאחור, בו נמצאת הדוברת. בהמשך השיר מתואר הסבל העובר על הדוברת, לא רק בשבתות וחגים, אלא גם במהלך היומיום, בו היא נדרשת להסתיר את זהותה ולהתכחש לה בפומבי:
”אתה יודע איך הרגשתי

כשראיתי אתכם ברחוב לא מזמן

הייתי בסדר, לא הראיתי שום סימן.

אבל בלילה איך בכיתי,

איך הרטבתי את הכר,

למה אני מתאהבת תמיד במה שאי אפשר?”
התקבלותו

השיר מתייחס לחוויית בדידות בשבתות ובחגים של הדוברת. לכאורה, של אישה המנהלת רומן עם גבר נשוי ונותרת לבד במשך רוב הזמן. אולם התקבלותו של השיר מיוחסת לאוניברסליות שלו ולהתאמתו לציבור נרחב שמסיבות שונות חש בודד. בחברה האנושית המוכוונת למשפחתיות וקבוצתיות, מהווה הבדידות מועקה כבדה הנופלת בחלקם של אנשים שמסיבות שונות אין להם בני זוג או משפחה, או שאינם יכולים להיראות עמם מסיבות חברתיות שונות.
 חוויית הבדידות המתוארת והזדהותה של רביץ כלסבית, שנים לאחר יצירת השיר, תרמה להתקבלותו בספרות להט"ב.
גרסאות כיסוי

בשנת 2004 הוציאה הזמרת עדי כהן גרסת כיסוי של השיר במסגרת התכנית כוכב נולד.
ראו גם

Saving All My Love for You - שיר של וויטני יוסטון
הערות שוליים

↑  ראיון עם יהודית רביץ בתוכנית "האלבומים הגדולים - באה מאהבה" ערוץ 24, 30 בנובמבר 2007, ב-יוטיוב (ראו החל מדקה 1:23 בקטע).
↑  ד"ר גידי רובינשטיין,"לבד על הגג שבתות וחגים" - על הקלות הבלתי נסבלת של הבדידות. אתר "DOCTORS",‏ 5 באוקטובר 2004
↑  ספרות להט"ב היא חלק מספרות זכויות האדם, ועוסקת בלהט"ב. במסגרת ספרות להט"ב נמצאות יצירות שלגיבוריהם נגיעה לשלילת זכויות האדם מלהט"בים. לדוגמאות, ראו קטגוריה:ספרות להט"ב בוויקיפדיה בעברית, ו-Category:LGBT literature בוויקיפדיה באנגלית.
שבתי יגל

| --- | --- |

רבי שבתי יגל תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  1875 תרל"ה פיאסקי, בלארוס 
 פטירה:  2 בינואר 1958 (בגיל 83 בערך) י' בטבת תשי"ח 
 השכלה:  ישיבת וולוז'ין 
 תקופת הפעילות:  ? – 2 בינואר 1958 
 תחומי עיסוק:  ראש ישיבת סלונים וחבר במועצת גדולי התורה
 
הרב שבתי יגל (תרל"ה, 1875 – י' בטבת ה'תשי"ח, 2 בינואר 1958) היה ראש ישיבת סלונים וחבר במועצת גדולי התורה.
קורות חייו

נולד בעיירה פיאסק שליד וילקובישק. הוא למד ב״קיבוץ הפרושים״ בעיירה איישישוק ולאחר מכן בישיבת וולוז'ין עד שנסגרה. הוא נישא לבתו של אליעזר יוסף קלצקין מסלונים, עבר לגור בסלונים והצטרף לעסקי היערנות של חותנו. בשנת תרס"ו נתמנה לר"מ בישיבת סלונים, ואחר כך לראש ישיבה. הרב יגל היה פעיל גם מחוץ לישיבה, בוועד הקהילה של סלונים, באגודת ישראל ובוועד הישיבות. בשנת תרפ"ט ביקר בארץ ישראל במשך כשלושה חודשים, עליהם כתב שהיו הימים המאושרים בחייו בהם נהנה מטוב הארץ וקדושתה. זמן קצר לאחר הביקור נרצח בנו שלמה בטבח חברון (תרפ"ט).
כשפרצה מלחמת העולם השנייה נמלט הרב יגל לוילנה ומשם הגיע לארץ ישראל, התיישב ברמת גן והקים בה ישיבה בה לימד במשך 17 שנה עד פטירתו. בישראל הוא היה חבר במועצת גדולי התורה.
משפחתו

לרבי שבתי נולדו שישה ילדים:
בתו, רבקה נישאה לרב צבי מרקוביץ, מרבני רמת גן וראש ישיבת קרלין-סטולין.
בנו, הרב אברהם היה ר"מ בישיבת סלונים.
בנו, הרב פרץ שימש גם הוא כר"מ בישיבה ולאחר מכן בוחן בישיבת רבנו יצחק אלחנן וחבר נשיאות אגודת ישראל בארצות הברית.
בנו, דניאל התגורר ברמת גן והיה ממייסדי בית הכנסת הגדול בעיר.
בתו, פלטה יגל (פנינה אבטיחי) לימדה בבית ספר "תרבות" בפיאסק, עלתה לארץ ב-1922 ולימדה בבית הספר של חנה מייזל שוחט..
בנו, שלמה (נולד בכ"ד אלול תרס"ה) נרצח בתרפ"ט בטבח בעיר חברון.
אחיינו היה הרב יהושע יגל.
לקריאה נוספת

דוד זריצקי, קרני הוד, זיו האיקונין, נדפסו בשנית בתוך ספרו: זכרונם לברכה: גאוני הדורות ואישי סגולה, עמ' 114–120
הערות שוליים

↑  גדולי התורה שנמלטו לווילנה, הצופה, 6 בדצמבר 1939
↑  הרב אבא קרביץ, כך זה היה פעם - כינוס מועצת גדולי התורה, 20 ביולי 2009, אתר חרדים
↑  http://www.hebrewbooks.org/pdfpager.aspx?req=24485&st=&pgnum=35
↑  ספר יזכור פיעסק מוסט, עמ' 118.
| --- | --- |
בקרת זהויות :  NLI: 987007419020105171  VIAF: 33154921220963591221   WorldCat (עם VIAF): 33154921220963591221
ראן דה ג'ולס

| --- | --- |

 מקום הקמה:  אטלנטה 
 תקופת הפעילות:  מ-2013
 סוגה:  מוזיקת היפ הופ 
 חברת תקליטים:  Big Dada, Fool's Gold Records, מאס אפיל רקורדס 
 פרסים והוקרה:  Libera Award for Marketing Genius  Libera Award for Best Hip-Hop/Rap Record  Libera Award for Best Sync Usage 
 runthejewels.com
 פרופיל ב-IMDb
 חברים
 אל-פי קילר מייק
 
ראן דה ג'ולס (באנגלית: Run the Jewels), או בקיצור RTJ, הוא צמד סופרגרופ היפ-הופ אמריקאי הכולל את הראפר אל-פי (אנ') מברוקלין והראפר קילר מייק (אנ') מאטלנטה. בשנת 2013, הוציאו את אלבום הבכורה שלהם, הנושא את שם הלהקה, להורדה חינמית. האלבום זכה לשבחים רבים. מאז הוציאו את האלבומים Run the Jewels 2,‏ Run the Jewels 3 ו-RTJ4, כשכולם זכו לשבחים רבים ודירוג גבוה ממבקרי המוזיקה.
היסטוריה

הצמד הכיר לראשונה דרך בכיר בחברת קרטון נטוורק, ג'ייסון דמארקו, בשנת 2011. בהמשך, הפיק אל-פי את אלבומו של מייק מ-2012, R.A.P. Music, שלאחריו הופיע מייק בשיר "Tougher Colder Killer" מאלבומו של אל-פי, Cancer 4 Cure, משנת 2012. בהמשך, השניים החליטו לצאת לסיבוב הופעות יחד. הצלחת סיבוב ההופעות הובילה בסופו של דבר להחלטה להקים את הצמד. הצמד לקח את שמו ממילות השיר "Cheesy Rat Blues" של אל אל קול ג'יי משנת 1990.
ב-26 ביוני 2013, הצמד הוציא את אלבום הבכורה שלו הנושא את שמו, באמצעות הלייבל Fool's Gold Records, להורדה חינמית. בנוסף, הוציאו את השיר "36" Chain" כרצועה להורדה חינמית, כחלק ממהדורת 2013 של הפרויקט השנתי Adult Swim Singles Program.
בשנת 2014 הוציאו את אלבומם השני, Run the Jewels 2, באמצעות הלייבל "מאס אפיל רקורדס". בשנת 2015, יצא אלבום רמיקס המורכב משירי האלבום מלווים בצלילי חתולים, בשם Meow the Jewels. ההכנסות מהאלבום הועברו כולן לצדקה. בשנת 2014, השתתפו בשנית בפרויקט Adult Swim Singles Program, מתוכו הסינגל "Oh My Darling (Don't Cry)", שביצעו הצמד. באותה השנה, הוציאו את הסינגל "Lie Cheat Steal", ששימש כשיר הנושא לסדרה התיעודית של נטפליקס, "כסף מלוכלך" (אנ').
בשנת 2016, הוציא הצמד שיר נוסף מתוך הפרויקט Adult Swim Singles Program בשם "Talk to Me". באותה השנה, הוציאו את השיר "Love Again", שזכה בפרס "הווידאו קליפ האורבני הטוב ביותר" ו"העריכה הטובה ביותר בווידאו קליפ" בטקס פרסי הווידאו קליפים של בריטניה. בדצמבר, הוציאו את אלבומם השלישי, Run the Jewels 3. השיר "Legend Has It" מתוך האלבום הוצג בטריילר לסרט "הפנתר השחור" של היקום הקולנועי של מארוול במהלך המשחק הרביעי בגמר עונת 2016/2017 ב-NBA. בשנת 2018, קיבלו מועמדות לפרס גראמי בקטגוריית "שיר הראפ הטוב ביותר" על השיר "Chase Me", אך הפסידו לשירו של קנדריק לאמאר, "Humble".
בשנת 2020 הוציא הצמד את אלבומו הרביעי, RTJ4, שהגיע היישר אל המקום העשירי במצעד הבילבורד 200 וזכה לשבחים ממבקרי המוזיקה, תוך ששלל מגזינים כללו אותו ברשימות האלבומים הטובים ביותר משנת 2020.
דיסקוגרפיה > אלבומי אולפן

2013: Run the Jewels
2014: Run the Jewels 2
2016: Run the Jewels 3
2020: RTJ4
דיסקוגרפיה > אלבומי רמיקס

2015: Meow the Jewels
דיסקוגרפיה > מיני-אלבומים

2015: Record Store Day
2018: RTJ Stay Gold Collectors Box
הערות שוליים

↑  Christopher R. Weingarten (24 באוקטובר 2014). "Run the Jewels: 2014's Brashest Rap Duo Comes Back From Oblivion". Rolling Stone. נבדק ב-3 במאי 2015. {{cite web}}:  (עזרה)
↑  "Run The Jewels: Tiny Desk Concert". נבדק ב-18 ביולי 2017. {{cite web}}:  (עזרה)
↑  Frannie Kelley (11 בנובמבר 2014). "Run The Jewels: 'I'm Taking This Life'". NPR - Microphone Check. נבדק ב-3 במאי 2015. {{cite web}}:  (עזרה)
↑  Mike, Killer (26 ביוני 2013). "Doubling Down with Run the Jewels". Interview Magazine (ראיון). Interviewed by Erin Brady. ארכיון מ-4 באוקטובר 2017. נבדק ב-6 באפריל 2018. {{cite interview}}:  (עזרה)
↑  Jake Paine (23 ביוני 2013). "Killer Mike & El-P "Run The Jewels" Release Date, Tracklist & Album Download". HipHopDX.com. נבדק ב-3 במאי 2015. {{cite web}}:  (עזרה)
↑  Evan Minsker (21 באוגוסט 2014). "El-P and Killer Mike Announce Run The Jewels' New Album RTJ2, Share "Blockbuster Night"". Pitchfork. נבדק ב-30 באוקטובר 2014. {{cite web}}:  (עזרה)
↑  thereallyrealelp. "sorry I meant HERE are your meow the jewels producers". Instagram. נבדק ב-30 באוקטובר 2014. {{cite web}}:  (עזרה)
↑  "Meow The Jewels Is Happening". Stereogum. נבדק ב-21 באפריל 2015. {{cite web}}:  (עזרה)
↑  Sylvia (2020-04-15). "Dirty Money Season 3: Release Date, Cast, Plot, Everything You Should Know!". 𝕿𝖊𝖈𝖍𝖓𝖔 𝕴𝖓𝖋𝖔 𝕻𝖑𝖚𝖘 (באנגלית בריטית). נבדק ב-2020-05-05.
↑  Cobb, Kayla (2018-02-09). "Alex Gibney And The Directors Of 'Dirty Money' Discuss How Netflix's Shocking And Necessary Docu-series Came To Be". Decider (באנגלית). נבדק ב-2020-05-05.
↑  Van Luling, Todd (2020-03-14). "This Netflix Show Calls Jared Kushner The 'Slumlord Millionaire'". HuffPost (באנגלית). נבדק ב-2020-05-05.
↑  "Adult Swim Singles". AdultSwim.com. נבדק ב-2 בנובמבר 2016. {{cite web}}:  (עזרה)
↑  "- ukmva 2019". Ukmva.com. נבדק ב-2019-04-25.
↑  DiMeglio, Mary J. (26 בדצמבר 2016). "Run the Jewels' New Album, 'RTJ3,' Released Early: Listen". Billboard.com. נבדק ב-28 בדצמבר 2016. {{cite web}}:  (עזרה)
↑  Kit, Borys (יוני 12, 2017). "'Black Panther' Teaser Trailer Racks Up 89M Views in First 24 Hours (Exclusive)". The Hollywood Reporter. ארכיון מ-יוני 13, 2017. נבדק ב-יוני 13, 2017.
↑  Woerner, Meredith (9 ביוני 2017). "First 'Black Panther' trailer brings Wakanda (and Run the Jewels) to the Marvel Cinematic Universe". Los Angeles Times. נבדק ב-20 ביוני 2017. {{cite news}}:  (עזרה)
↑  "Grammys 2018 Winners: The Complete List". Billboard. 28 בינואר 2018. נבדק ב-10 במרץ 2018. {{cite web}}:  (עזרה)
↑   בן שלו, האלבום החדש של "ראן דה ג'ולס" רלוונטי כמו כפפה לאגרוף המחאה, באתר הארץ, 17 ביוני 2020
↑  מתן שרון, ‏טובים השניים, באתר ‏מאקו‏, 29 במאי 2020
↑  Kaye, Ben (1 בדצמבר 2020). "Top 50 Albums of 2020". Consequence of Sound. נבדק ב-1 בדצמבר 2020. {{cite web}}:  (עזרה)
↑  Suskind, Alex (4 בדצמבר 2020). "The 15 best albums of 2020". Entertainment Weekly. נבדק ב-4 בדצמבר 2020. {{cite web}}:  (עזרה)
↑  Grow, Kory (4 בדצמבר 2020). "The 50 Best Albums of 2020". Rolling Stone. נבדק ב-4 בדצמבר 2020. {{cite web}}:  (עזרה)
| --- | --- |
בקרת זהויות :  LCCN: no2014166513  MusicBrainz: a80c5dc5-b12e-4667-9f5a-b568961f3839  VIAF: 41145602419801361028   WorldCat (עם VIAF): 41145602419801361028
שחייה במשחקים הפאראלימפיים

שחיינית פאראלימפית במשחקים הפאראלימפיים בייג'ינג (2008)
השחיין האוסטרלי ברנדן בורקט במשחקים הפאראלימפיים אטלנטה (1996)
תחרויות שחייה מתקיימות במסגרת המשחקים הפאראלימפיים מאז ייסודם במשחקים הפאראלימפיים רומא (1960), כאחד משמונה ענפים שהתקיימו במשחקים. גברים ונשים, המסווגים על פי דרגת נכותם, מתחרים בקטגוריות השחייה המקובלות בתחרויות השחייה לשחיינים שאינם בעלי מוגבלות.
במשחקים הפאראלימפיים מתחרים הספורטאים בבריכת שחייה אולימפית באורך של 50 מטרים, אך בשל השוני במגבלות השחיינים חלקם מתחילים את המשחה בתוך הבריכה ואילו אחרים מזנקים אל המים עם תחילת התחרות. שחיינים עיוורים מסתייעים בעוזר הנוגע בהם בעזרת מקל מיוחד על מנת לסמן להם כי הם מתקרבים אל שפת הבריכה.